C-SPAN

Cable-Satellite Public Affairs Network ( ); ) —  ამერიკული საკაბელო და სატელიტური ტელევიზიის ქსელი, რომელიც  შეიქმნა 1979 წელს საკაბელო ტელევიზიის ინდუსტრიის მიერ, როგორც არაკომერციული საზოგადოებრივი სერვისი.

ის ახორციელებს ამერიკის შეერთებული შტატების ფედერალური მთავრობის სხდომების და სხვა საზოგადოებრივი საკითხების პროგრამების ტელეტრანსლაციას. C-SPAN არის კერძო, არაკომერციული ორგანიზაცია, რომელიც ფინანსდება მისი საკაბელო და სატელიტური შვილობილი კომპანიების მიერ.

მისი არცერთი სატელევიზიო ქსელი და არც რადიოსადგური არ შეიცავს სარეკლამო რგოლებს. თუმცა, მის ოფიციალურ საიტზე განთავსებულია ბანერული რეკლამები. ქსელი სრულად დამოუკიდებლად ოპერირებს; მის პროგრამულ შინაარსზე კონტროლი არ ვრცელდება არც საკაბელო ინდუსტრიის და არც აშშ-ის კონგრესის მხრიდან.

C-SPAN-ის ქსელი მოიცავს სატელევიზიო არხებს C-SPAN-ს, რომელიც აშშ-ის წარმომადგენელთა პალატის სხდომებზეა ორიენტირებული; C-SPAN2-ს, რომელიც აშშ-ის სენატის სხდომებზეა ორიენტირებული და C-SPAN3-ს, რომელიც სხვა სამთავრობო მოსმენებსა და მასთან დაკავშირებულ პროგრამებს გადასცემს. ქსელი აგრეთვე მოიცავს რადიოსადგურ WCSP-FM-ს და ვებსაიტების ჯგუფს. C-SPAN-ის სატელევიზიო არხები ამერიკის შეერთებული შტატების ფარგლებში 100 მილიონამდე საკაბელო და სატელიტური აბონენტისთვის არის ხელმისაწვდომი. გარდა ამისა, არაპოლიტიკური შინაარსის ფარგლებში გადაიცემა ისტორიული პროგრამები, ისევე როგორც არამხატვრული წიგნებისადმი მიძღვნილი პროგრამები და ინტერვიუები საჯარო პოლიტიკაში ჩართულ ცნობილ ადამიანებთან.

რესურსები ინტერნეტში


 მედიის ბოლოდროინდელი სიუჟეტები — C-SPAN
 C-SPAN-ის ჩანაწერების რეპოზიტორიუმი — ჯორჯ მეისონის უნივერსიტეტი (დაარქივებული)

სქოლიო

კატეგორია:C-SPAN
კატეგორია:ტელეარხები რეკლამის გარეშე
კატეგორია:აშშ მედია კომპანიები
კატეგორია:აშშ-ის არაკომერციული ორგანიზაციები
კატეგორია:პიბოდის ჯილდოს მფლობელები